Rautias

**Rautias** eli **raudikko** on hevosväri. Rautiaat ovat karvaltaan ruskeita tai punertavanruskeita, ja niiden jouhet ovat samoin ruskeat mutta voivat olla karvaa tummempia tai vaaleampia. Rautiaan sävyjä ovat esimerkiksi *punarautias*, *vaaleanrautias*, *tummanrautias*, *sysirautias* ja *liinakko* (jonka jouhet ovat hyvin vaaleat). 

Karvaltaan myös ruskeasta ruunikosta rautias eroaa siten, että jouhien lisäksi rautiaan jalat, korvat ja turpa ovat aina ruskeat, eivät mustat kuten ruunikolla. 

Värin nimi on vanha ja tulee ilmeisesti rauta-sanasta viitaten mahdollisesti punaiseen ruostuneeseen rautaan.

Aina rautiaita hevosrotuja ovat haflinger, suffolkinhevonen ja juutinhevonen. Suomenhevosista noin yhdeksän kymmenestä on väriltään rautiaita.

## Värin genetiikka ja periytyminen
Rautias väri on yksi hevosten kolmesta perusväristä, joista kaksi muuta ovat ruunikko ja musta. Jokainen hevonen on pohjaväriltään eli geneettisesti jonkin näistä kolmesta väristä edustaja ja periyttää pohjaväriä sen mukaisesti, vaikka eläin saattaakin muiden väriin vaikuttavien tekijöiden vuoksi ulkonäöltään olla esimerkiksi täysin valkoinen. Perusvärien periytyminen on melko monimutkaista ja perustuu kahteen eri lokukseen (niin kutsutut A- ja E-lokukset) osuneisiin geenien alleeleihin. Rautias on hevonen, joka on perinyt E-lokukseen molemmilta vanhemmiltaan resessiivisen alleelin *e* eli on genotyypiltään tämän lokuksen suhteen *ee*. Tällöin on samantekevää, mitä alleeleja A-lokuksessa on, eivätkä sen erilaiset genotyypit (*AA*, *Aa*, *aa*) nykykäsityksen mukaan näy rautiaan hevosen ulkonäössä mitenkään.

Käytännön seurauksena perusvärien genetiikasta on se, että kahden rautiaan tai väriltään rautiaspohjaisen (esimerkiksi voikko, punahallakko) hevosen jälkeläinen voi olla väriltään ainoastaan rautias tai rautiaspohjainen. Rautias onkin ainoa hevosen väri, joka on suhteellisen helppo vakiinnuttaa rodun ainoaksi väriksi. Joskus jommankumman vanhemman väri (esimerkiksi hopeanruunikko tai kuloutunut musta tai ruunikko) on kuitenkin tunnistettu virheellisesti rautiaaksi, jolloin varsakaan ei välttämättä olekaan rautias. Rautiaan hevosen kummankaan vanhemman ei tarvitse olla rautias, ja rautiaan parittaminen mustan tai ruunikon hevosen kanssa saattaa tuottaa varsalle minkä tahansa perusvärin.


Tiedosto:Tori horse universal.jpg|Tummanrautias
|Liinahtavajouhinen "perusrautias" - väri ei ole erityisen tumma, vaalea tai punerva
Tiedosto:Avenger - Westphalian horse.jpg|Punarautias
Tiedosto:Silver & Gold Shetland.-cropped.png|Liinaharjainen vaaleanrautias
Tiedosto:Haflinger 3607 by Flominator.jpg|Liinaharjainen vaaleanpunarautias


## Rautiaspohjaiset hevosvärit
*Hopeageeni ei vaikuta rautiaan hevosen ulkonäköön
*Samppanjageenin haalistama rautias on *gold champagne* (samppanjaväreille ei toistaiseksi ole suomenkielisiä nimiä)
*Yksinkertaisen voikkogeenin haalistama rautias on *voikko*
*Kaksinkertaisen voikkogeenin haalistama rautias on *rautiaspohjainen valkovoikko* tai *cremello*
*Hallakkogeenin haalistama rautias on *punahallakko* (myös *rautiaanhallakko*).
*Rautiaspohjainen päistärikkö on *rautiaanpäistärikkö*.
*Rautiaspohjainen kimo on *rautiaankimo*.
*Rautiaspohjainen kirjava on *rautiaankirjava*.


Tiedosto:ChestnutSilver.jpg|"Hopeanrautias" - tämä morganinhevonen kantaa hopeageeniä ja voi saada hopeavärisiä jälkeläisiä. Se näyttää silti täysin normaalilta rautiaalta.
Tiedosto:GoldChampagne.jpg|Liinaharjainen "samppanjanrautias" eli *gold champagne* - väri on haalea ja hevosen iho vaaleanpunainen
Tiedosto:Mare and foal (Kvetina-Marie).jpg|Voimakkaan kullanvärinen voikko
Tiedosto:Quarter Horse(REFON)-cleaned.jpg|Hailakka, melkein valkoinen voikko
Tiedosto:Akhalteke craem.jpg|Rautiaspohjainen valkovoikko tai *cremello* on lähinnä hailakan vaaleanpunervan värinen
Tiedosto:IslandFuchsfalbe.jpg|Punahallakko voi näyttää tavalliselta rautiaalta, mutta sillä on hallakolle tyypilliseen tapaan tumma naama ja koivet sekä selässä siima.
Tiedosto:2 and 3 years old quarter horses.jpg|Rautiaanpäistärikkö: vartalo on sekakarvan harmaannuttama, perusväri näkyy päässä ja koivissa
Tiedosto:Pferd 1 - Uwe Kils.jpg|Tämän kimon syntymäväri on saattanut olla rautias
Tiedosto:Pony at Assateague.jpg|Rautiaankirjava poni
Tiedosto:Indiana 3 y old.jpg|Liinahtava rautias tiikerinkirjavan pohjavärinä


## Samankaltaisia värejä
Jotkin jopa geneettisesti rautiaasta täysin poikkeavat värit voivat muistuttaa rautiasta. Monia tällaisia hevosia on ennen hevosvärien genetiikan tuntemista rekisteröity esimerkiksi kaneli- tai savakkorautiaksi.

Tiedosto:SilverMorgan.jpg|Hopeanruunikko morganinhevonen: hopeageeni on haalistanut jouhien ja koipien mustan värin harmaaksi ja hevosen väri vaikuttaa hamppuharjaiselta rautiaalta. Tämän värisiä hevosia on Suomessa rekisteröity "kanelinrautiaiksi".
Tiedosto:Black Silver Dapple.jpg|Hopeanmusta islanninhevonen: väri vaikuttaa liinaharjaiselta hyvin tummalta rautiaalta. Liinaharjaisiksi *sysirautiaiksi* rekisteröidyt hevoset ovat todennäköisesti olleet hopeanmustia.
Tiedosto:Palomino Horse.jpg|Rautiaspohjainen voikkoväri voi olla erittäin vaikea erottaa vaaleasta liinaharjaisesta rautiaasta ilman geenitestiä tai tietoa hevosen suvusta ja jälkeläisistä


## Lähteet
*Viitanen J: "Perusvärit ovat värigenetiikan A ja O (Värit ja värigenetiikka, osa 1)", *Hevoset ja ratsastus* 2002/2

## Aiheesta muualla